
BUDAPESTI GYEPTERÜLETEKEN VÉGZETT KEZELÉSEK HATÁSA A VEGETÁCIÓRA

Budapest kiemelkedő természeti kincseket rejt, melyek az urbanizáció és más antropogén tényezők hatására részben eltűntek, részben veszélyeztetett állapotúak. A megmaradt területek helyzete is veszélybe került, de erre a diverzitáscsökkenésre már Pénzes is hivatkozik 1942-es Budapest élővilága című művében. A megmaradt értékek megőrzése fontos. A területek megőrzésében elsődleges szerepet játszik a különböző területeket veszélyeztető tényezők feltárása és a helyes kezelési mód megválasztása.
Munkánk során a főváros területén található négy értékes gyepes élőhelyet vizsgáltunk. Mind a négy mintaterület Budapest területén helyezkedik el. A Harangvölgy és a Ferenchegy mészkő alapkőzeten kialakult sztyepprét, míg a Kissváb-hegy dolomit alapkőzeten kialakult lejtősztyepp a Budai-hegységben. A Tamariska-domb homokpusztagyep, amely Csepelen található. A vizsgált területeken folyamatos természetvédelmi kezelések zajlanak, ahol a felmérésünk célja az egyes kezelések diverzitásra és a védett fajokra gyakorolt hatásainak felderítése, a területen zajló állapotváltozások dokumentálása volt.
A mintaterületeken 6-6 db 2×2 m-es kvadrátban Braun-Blanquet-féle cönológiai felvételezést végeztünk, a fajok %-os borítását megadva. Minden esetben az előző években már kezelt és nem kezelt területrészeket hasonlítottuk össze vagy a degradált területet vetettük össze a kontroll területtel. A cönológiai felvételeket a természetvédelmi szempontból fontos ökológiai mutatószámok segítségével elemeztük, továbbá a Pignatti-féle életforma-típusok szerint értékeltük.
A cönológiai vizsgálatok kiértékelése során arra a következtetésre jutottunk, hogy a kompozíciós diverzitás alapján a kaszált (kezelt) területek fajgazdagabbak, mint a kezeletlenek, és a cserjésedés is csökkenti a fajok és a területen megjelenő életformák diverzitását.



